b'\n_START_ARTICLE_\nSyv\xc3\xa4j\xc3\xa4rvi (Kihni\xc3\xb6)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 1,2 kilometri\xc3\xa4, leveys 350 metri\xc3\xa4 ja sen pinta-ala on 25 hehtaaria. Se sijaitsee 2,3 kilometri\xc3\xa4 Kihni\xc3\xb6n kirkolta l\xc3\xa4nteen. Siihen laskee vain Tarsianj\xc3\xa4rvi ja Paskolampi. Tarsianj\xc3\xa4rvest\xc3\xa4 tulee l\xc3\xa4hes kaikki Syv\xc3\xa4j\xc3\xa4rven l\xc3\xa4pi virtaava vesi ja Paskolammesta tulee vain lyhyt pelto-oja. Syv\xc3\xa4j\xc3\xa4rven p\xc3\xa4\xc3\xa4allas on 850 metri\xc3\xa4 pitk\xc3\xa4 ja Aittolammeksi kutsuttu oma vesiallas erottuu p\xc3\xa4\xc3\xa4altaasta alle 20 metrisen salmen kautta, jota kutsutaan my\xc3\xb6s Hiittanjoeksi ja Sikosaaren toiselta puolelta virtaavan Sikojoen kautta. Syv\xc3\xa4j\xc3\xa4rven ja Aittolammin laskujoki Ristajoki on 250 metri\xc3\xa4 pitk\xc3\xa4 ja se laskee Kankarinj\xc3\xa4rveen. Rantaviivan pituus on 3,3 kilometri\xc3\xa4. Rannat ovat mets\xc3\xa4maata, mutta Tarsian kohdalla on peltomaata ja samoin on my\xc3\xb6s sen vastarannalla. Rannan l\xc3\xa4heisyydess\xc3\xa4 sijaitsee nelj\xc3\xa4 maatilaa ja kaksi vapaa-ajan asuntoa sek\xc3\xa4 ulkomuseoalue. Niille johtaa tiet yhdystielt\xc3\xa4 13347 ja 13341.\n_START_SECTION_\nHistoriaa\n_START_PARAGRAPH_\nKun Kankarinj\xc3\xa4rven vedenpintaa alennettiin mahdollisesti jo 1800-luvulla, vaikutti sen my\xc3\xb6s Syv\xc3\xa4j\xc3\xa4rven vedenpintaan. Koska nyky\xc3\xa4\xc3\xa4n j\xc3\xa4rvien pinnankorkeuksien ero on vain 30 senttimetri\xc3\xa4 ja koska Kankarinj\xc3\xa4rven vedenpinta aleni metrin verran tai enemm\xc3\xa4n, on sill\xc3\xa4 ollut suuri vaikutus my\xc3\xb6s Syv\xc3\xa4j\xc3\xa4rven pinnankorkeuteen. Kun vertaa nykykarttoja 1800-luvun pit\xc3\xa4j\xc3\xa4nkarttaan, huomaa selv\xc3\xa4n eron j\xc3\xa4rven rantaviivassa. Selvin ero n\xc3\xa4kyy Aittolammessa, jonka salmi on pit\xc3\xa4j\xc3\xa4nkartassa leve\xc3\xa4 ja lampi py\xc3\xb6re\xc3\xa4mpi.'